
Eesti Rahvusringhäälingu seaduse muutmise seaduse eelnõu kooskõlastustabel

	Nr
	Märkuse sisu
	Arvestamine/mittearvestamine

	Eesti Autorite Ühing

	1. 
	Kultuuriministeerium saatis 01. septembril erinevatele organisatsioonidele, sh Eesti Autorite Ühingule (EAÜ), arvamuse avaldamiseks Eesti Rahvusringhäälingu seaduse muutmise seaduse eelnõu. 

Käesolevaga teatan, et eelnõuga kavandatavad muudatused on asjakohased ning EAÜ-l ei ole sisulisi märkusi ega ettepanekuid eelnõu sisu osas. 

Siiski pean veelkord vajalikuks kirjutada Teile probleemist, millele juhtisin tähelepanu ka eelmisel aastal, kui EAÜ saatis Kultuuriministeeriumile oma arvamuse Eesti Rahvusringhäälingu seaduse muutmise seaduse eelnõu väljatöötamiskavatsuse (VTK) osas. 
Nimelt on viimase kümnekonna aasta jooksul teinud EAÜ-d murelikuks trend, kus ERR finantsilistel kaalutlustel kasutab oma saadetes aina rohkem nõndanimetatud library- ja kataloogimuusika tüüpi muusikateoseid, mille autorid ei ole EAÜ ega ühegi teise riigi autoriühingu liikmed. Sellise repertuaarivaliku tegemine ei lähe kokku ERRile seadusest seatud eesmärgiga toetada eesti keele ja kultuuri arengut (ERHS § 4 p 1). Kuigi eelnõule lisatud kooskõlastustabelis on välja toodud, et EAÜ kommentaar on teadmiseks võetud, on eelnõus välja toodud lahendus suunatud vaid ERRi puuduliku rahastamise lahendamisele, mitte probleemi lahendamisele tervikuna.
Kui veel 2019. aasta I kvartalis oli omasaadetes kasutatud muusikateoste osakaal selgelt EAÜ poolt esindatavate muusikateoste kasuks (73,3% vs. 26,7%), siis alates 2023. aasta I kvartalist kuni 2024. aasta IV kvartalini oleme püsivalt olukorras, kus EAÜ poolt esindatava muusika osakaal on langenud kolmandikuni (perioodi keskmine 35%). Viimase viie aasta trendi hinnates langus jätkub. Seega läheb suurem osa ERRi poolt muusika kasutamise eest makstavatest tasudest välismaistele kirjastustele ja teenusepakkujatele, mitte kohalikele autoritele. Kuna ERRi poolt makstavad autoritasud on kohalikku turgu arvestades märkimisväärsed ning enam kui 60% ERRi poolt EAÜ-le makstavatest autoritasudest laekub televisioonis muusikateoste kasutamise eest, mõjutab ERRi repertuaarivalik Eesti muusikavaldkonna käekäiku tervikuna, sest EAÜ esindab ligi seitset tuhandet Eesti muusikateose autorit. Hetkel oleme kahjuks olukorras, kus Eesti autorite loomingul on ERRi tele-eetrisse pääseda aina raskem, kohalik televaataja võõrandub aina enam eestimaisest muusikast ja televisiooni repertuaarivalik ei toeta autoritasudega kohalikke autoreid. EAÜ usub, et ERRi sõltumatust austades on vajalik täpsustada, et ERHS § 4 punktist 1 tulenev kohustus toetada eesti keele ja kultuuri arengut hõlmab ka muusikalise repertuaari valikut ERRi poolt toodetud või tellitud saadetes. Tekkinud olukorras peab EAÜ hädavajalikuks, et ERR saaks juurde rahalisi vahendeid, et eelnimetatud eesmärki täita.
	Teadmiseks võetud. Kultuuriministeerium mõistab EAÜ muret ERRi muusikavaliku pärast. Probleem tuleneb ERRi rahalistest võimalustest, mis võivad mõjutada repertuaarivalikuid. Seetõttu pöörame tähelepanu nende teadlikkuse tõstmisele, et ka piiratud vahendite raames kajastuks muusikavalikus eesti kultuur ja keel võimalikult laialdaselt.

	Eesti Meediaettevõtete Liit

	1. 
	Meediateenused (eelnõu § 1 punktid 1, 2 ja 4)
EML-i hinnangul laiendab eelnõus kavandatud muudatus, millega lisatakse ERR-i ülesannete loetelusse ka „teiste meediateenuste osutamine“, põhjendamatult ERR-i poolt osutatavate teenuste hulka. Nendime, et ka kehtiva EHRS § 5 lg 1 punkti 3 alusel võib ERR nõukogu loal toota „muid meediateenuseid (kehtiva MeeTS §4 tähenduses, mis käsitab meediateenusena audiovisuaalmeedia- ja raadioteenuseid)“. Kuna meediateenuste mõiste sisu on hiljaaegu jõustunud Euroopa meediavabaduse määrusest (edaspidi EMFA) ja eelnõuna menetluses olevast Meediateenuste seaduse muutmise seadusest tulenevalt ka Eesti õiguses oluliselt avardumas, tuleb ERHS-i muutes silmas pidada, et meediateenuse mõiste sisu grammatiline laienemine ei või anda ilma eelneva avaliku arutelu ja analüüsita ERR-ile automaatselt juurde lisaülesandeid.
Selgituseks, ERHS-s ei ole eraldi defineeritud seda, mida tähendab meediateenus või kes on meediateenuse osutaja. ERHS § 2 lg 2 kohaselt rakendatakse ERHS-s reguleerimata küsimustes meediateenuste seaduses (edaspidi MeeTS) meediateenuse osutaja kohta sätestatut. See tähendab, et ERHS lähtub nii meediateenuse kui meediateenuse osutaja mõiste sisustamisel MeeTS-is antud tähendustest. MeeTS § 1 punkti 1 kohaselt viitab meediateenus koondnimetusena audiovisuaalmeedia- ja raadioteenustele. MeeTS § 4 määratleb omakorda veel täpsemalt, millised audiovisuaalmeedia teenused ja raadioteenused meediateenuste mõistega hõlmatud on. Teisisõnu, meediateenuste mõiste sisu on MeeTS-is väga selgelt piiritletud kui audiovisuaalmeedia- ja raadioteenused ning muu meedia (sh kirjutav meedia) selle mõiste alla ei kuulu. Seega on hetkel ERR-i õigus toota nõukogu loal muid meediateenuseid tegelikkuses väga selgelt piiritletud MeeTS §-s 4 loetletud teenustega. 
EMFA rakendamisega seonduva MeeTS-i muutmise seaduse eelnõuga plaanitakse aga laiendada MeeTS-i kohaldamisala nii, et sellega oleks kaetud ka EMFA-st tulenevad muud meediateenused. EMFA defineerib meediateenuse laiemalt kui audiovisuaalmeedia- ja raadioteenused (nagu see on Eesti õiguses), hõlmates kõikvõimalikke teenuseid, mille eesmärk on pakkuda meediateenuse osutaja toimetusvastutusel mis tahes viisil üldsusele teavituslikke, meelelahutuslikke või hariduslikke saateid või ajakirjandusväljaandeid (Art 2 (1)). Eelnõu kohaselt täiendatakse MeeTS §-i 4 nii, et edaspidi on meediateenus lisaks audiovisuaalmeedia teenusele ja raadioteenusele ka muu EMFA artikli 2 punktis 1 sätestatud meediateenus. Teisisõnu, kui siiani reguleeris MeeTS meediateenustest üksnes audiovisuaalmeedia- ja raadioteenuste osutamise nõudeid, nimetades neid ühiselt meediateenusteks, siis kavandatud muudatuste kohaselt saab olema meediateenuste mõistel MeeTS-is edaspidi palju laiem tähendus. 

Kuna ERHS-i meediateenuste mõiste baseerub MeeTS-il, laieneks MeeTSi muudatuste vastuvõtmisel automaatselt ka nende meediateenuste ring, mida ERR pakkuda võib. See tähendab, et kui senini võis ERR pakkuda nõukogu loal MeeTS §-s 4 sätestatud audiovisuaalmeedia- ja raadioteenuseid, võiks pärast MeeTSi ja ERHSi muutmist ERR automaatselt pakkuda ka kõiki muid meediateenuseid, mida EMFA hõlmab. Võttes arvesse, et selline ERR-i ülesannete mahu laienemine toimuks ilma igasuguse ühiskondliku diskussioonita ning oleks pelgalt meediateenuse kui mõiste muutumisega kaasnev nähtus, ei saa EML kindlasti nõustuda eelnõu § 1 punktidega 1 ja 4, millega antakse ERR-ile ülesandeks osutada „teisi meediateenuseid“. 

EMFA laiendab ELi meediaregulatsiooni kõikidele meediateenuste vormidele ja tugevdab meediavabaduse kaitset (sh avalik-õiguslike meediateenuste puhul), kuid ei anna avalik-õiguslikele meediateenuse osutajatele automaatset õigust tegutseda kõigis meediasektorites. Avalik-õiguslikud organisatsioonid peavad endiselt järgima oma riiklikult määratletud mandaati (Art 5(1)) – mis on tavaliselt keskendunud raadiole ja televisioonile (ning nende saadetega seotud veebisisule) - välja arvatud juhul, kui liikmesriik seda mandaati laiendab. EMFA roll on kaitsta neid teenuseid, mille osutamine on avalik-õiguslikule meediale ülesandeks tehtud, mitte neid ülesandeid automaatselt laiendada. 

Lisaks, eelnõu kohaselt tunnistatakse kehtetuks ERHS-i § 5 lõike 1 punkt 3, mille kohaselt võib ERR toota muid meediateenuseid ja levitada nendega seotud tooteid nõukogu loal. Eelnõu seletuskirjas (lk 20-21) märgitakse, et „Nõukogu luba on uutele meediateenustele jätkuvalt tarvilik, kuid vastav regulatsioon on viidud nõukogu pädevuste paragrahvi“ ning „Muudatusega säilib nõukogu järelevalveroll uute meediateenuste algatamisel, et tagada avaliku ressursi otstarbekas kasutamine ja Rahvusringhäälingu eesmärkide täitmine.“, kuid eelnõu vastavat nõukogu pädevuse paragrahvi lugedes (§ 1 punkt 16) ilmneb, et uue korra järgi on nõukogu eelnev nõusolek vajalik vaid „uue meediateenuse mõju hindamiseks“. See tähendab, et kui kehtiv ERHS lubab ERR-il osutada muid meediateenuseid (mille sisu on oluliselt kitsamalt piiritletud kui kõnealuse eelnõuga planeeritakse) nõukogu loal, siis uue seaduse järgi oleks nõukogu nõusolek vajalik üksnes uue meediateenuse mõju hindamiseks. Kui ERR ise või muu meediateenuse pakkuja taotlust meediateenuse mõju hindamiseks ei esita, võib ERR kõikvõimalikke meediateenuseid pakkuda. Jättes kõrvale asjaolu, et eelnõu seletuskirjas on loodud täiesti väär ettekujutus sellest, et muudatusega säilib nõukogu järelevalveroll uute meediateenuste algatamisel, on taolise muudatuse tegemine iseenesest taunitav.  

Eelnõu seletuskirjas põhjendatakse ERR-i ülesannete loetelu laiendamise vajadust eesmärgiga pakkuda teenust tehnoloogianeutraalselt, kuid välja pakutud muudatusettepanekud ei käsitle mitte tehnoloogilist viisi, kuidas ERR teenust edaspidi pakkuda võib, vaid laiendavad pigem ERR-i poolt osutatavate teenuste ringi sisuliselt.  Meediateenuste kontekstis tähendab tehnoloogianeutraalsus EML-i hinnangul seda, et ERR võib oma raadio- ja teleprogrammi levitada ja arhiive kättesaadavaks teha ka veebis või mis tahes uutel platvormidel. Küll aga ei saa see tähendada seda, et ERR võib väljuda talle seadusega seatud kohustuse (toota raadio- ja audiovisuaalset sisu) raamidest ning saada volituse teha ka ajalehte, ajakirja, portaali, uudisteagentuuri jms ning arendada massiivselt oma tegevust näiteks sotsiaalmeedias.

Kokkuvõtvalt oleme jätkuvalt seisukohal, et ERR-i ülesanded peavad olema ERHS-is selgelt määratletud, võimaldamaks ühest küljest ERR-i tegevust rahastada, kuid teisalt ka selle üle reaalset järelevalvet teha. Kui avaliku arutelu tulemusel selgub, et ERR-i ülesannete loetelu laiendamine on riigile jõukohane (meediavabaduse määruse (EMFA) artikkel 5 p 3 sätestab liikmesriigi kohustuse tagada avalikõiguslikule ringhäälingule „piisavad, kestlikud ja prognoositavad“ rahalised vahendid, mis vastavad nende avaliku teenuse osutamise ülesandele) ja põhjendatud, tuleks ERHS-s täpselt ja konkreetselt piiritleda, milline see avaliku teenuse osutamise ülesanne on ja milliseid meediateenuseid ERR pakkuda võib. Meediaturu tasakaalu säilitamiseks ja konkurentsimoonutuste vältimiseks on selliste piiride seadmine vältimatult vajalik.  EML teeb ettepaneku sätestada ERHS-i muutmisel ERR-i õigus pakkuda “meediateenuseid” küll tehnoloogianeutraalselt, kuid osutatavate teenuste sisuline ring tuleb määratleda täpsemalt kui eelnõus hetkel välja pakutud. EML-i  hinnangul peaks uute meediateenuste osutamine hõlmama siiski üksnes varasemate raadio- ja teleprogrammide refereerimist.
	Osaliselt arvestatud. Kultuuriministeerium nõustub, et kooskõlastusringile läinud eelnõus jäid regulatsioonist välja nõukogu eelneva nõusoleku alla kuuluvad meediateenused, mida eelnõu kohaselt ei loeta uueks meediateenuseks. Paragrahvi 9 lõike 2 punkt 3 sõnastust muudetakse, et arengukava kajastaks kõiki kavandatavaid meediateenuseid, sealhulgas uued meediateenused, millele annab nõukogu nõusoleku arengukava heakskiites. Lisaks täiendatakse eelnõud § 21 lõike 1 punkt 6 sõnastuse muutmisega, millega antakse nõukogule õigus otsustada Rahvusringhäälingu programmide arvu kõrval ka muude meediateenuste pakkumise üle, kooskõlas ERHS §‑ga 5.
Kultuuriministeerium nõustub, et eelnõu muudatustega täpsustatakse ERR-i ülesannete sõnastust, kuid rõhutab, et eelnõu muudatusega ei looda ERR-ile uusi ülesandeid ja eesmärke ega laiendata tema mandaati väljapoole seaduses sätestatud raame. Ka hariduse, elukestva õppe ja meediakirjaoskuse edendamise ülesande täiendus eelnõus, ei ole oma sisult uus ülesanne. 
Mõiste „muid meediateenuseid“ ei tähenda ERR-ile õigust hakata tegutsema väljaspool tema põhitegevuse piire, vaid võimalusega edastada ja pakkuda meediasisu ning avalik-õiguslikku meediateenust eri platvormidel ja vormides, vastavalt meediatarbimise arengule. Tegemist ei ole uue tegevuse seadustamisega, vaid olemasoleva seaduse ajakohastamisega, et võimaldada ERR-il oma avalikku ülesannet täita kaasaegses meediakeskkonnas.
Kui ERR-i eesmärkide ja ülesannete täitmiseks on konkreetsetel juhtudel otstarbekas kasutada mõnda uut meediavormi (näiteks anda välja eriväljaanne või kasutada uut platvormi), on see võimalik üksnes juhul, kui see teenib otseselt ERR-i seadusest tulenevaid eesmärke ning kui uue teenuse turumõju on vastavalt eelnõus sätestatud regulatsioonile hinnatud. Selline paindlikkus on vajalik, et ERR saaks oma avalikku ülesannet täita muutunud meediakeskkonnas. 

Seega tähendab tehnoloogianeutraalsus mitte ERR-i õiguste sisulist laiendamist, vaid võimalust kasutada erinevaid tehnilisi ja sisulisi vorme oma olemasolevate ülesannete täitmiseks. ERR-i tegevuse ulatus jääb määratletuks ERHS alusel ning sellele lisanduvate ülesannete andmine oleks võimalik üksnes seadusemuudatusega ja avaliku arutelu tulemusel.

Kehtiva seaduse § 5 lõike 1 punkt 3 näeb samuti ette ERR-i õiguse toota „muid meediateenuseid“ nõukogu loal. Eelnõu muudatusega ei lisata ERR-ile uut tegevusvaldkonda, vaid korrastatakse normitehniliselt sõnastust ja tuuakse „teiste meediateenuste“ osutamine selgelt ERR-i põhitegevuste loetellu, kajastades tegelikku tegevuspraktikat. 
Nõukogu roll ERR-i pakutavate meediateenuste, sh uute meediateenuste üle ei kao. ERHS § 9 lõike 3 kohaselt peab ERR-i arengukava kinnitama nõukogu. Arengukavas tuleb aga esitada eelnõu kohaselt kavandatavad uued meediateenused ning nende arendamise eesmärgid ja põhjendused. 
Eelnõu kohaselt säilib nõukogul ülesanne hinnata uue meediateenuse mõju läbi selle, et ta peab andma eelneva nõusoleku mõju hindamise taotluse esitamiseks ning tagama, et need vastaksid ERR-i avalikule ülesandele ja avalike ressursside otstarbekale kasutamisele.

Kultuuriministeerium on teadlik, et Euroopa meediavabaduse määrus (EMFA) laiendab meediateenuse mõistet Euroopa Liidu õiguses, kuid see ei tähenda, et ERR-i ülesanded laieneksid automaatselt. ERR-i tegevus jääb sõltumatult EMFA mõistelahendusest piiritletuks ERHS §-s 4 sätestatud eesmärkidega.
Nõustume ka sellega, et pärast MeeTSi ja ERHSi muutmist võibki ERR pakkuda ka kõiki muid meediateenuseid, mida EMFA hõlmab kui need teenused on kooskõlas ERR-ile seadusega alusel seatud eesmärkide ja ülesannetega. Näiteks sellise ülesande täitmiseks, millega ERR tagab adekvaatse informatsiooni operatiivse edastamise elanikkonda või riiklust ohustavates olukordades. Eelnõu kohaselt peab analüüs eelnema iga uue meediateenuse pakkumisega alustamisele. 
Kokkuvõtlikult: eelnõu ei muuda ERR-i eesmärke ega laienda tema tegevusvaldkonda sisuliselt, vaid ajakohastab ülesannete sõnastust, et tagada ERR-i suutlikkus täita oma avalikku ülesannet eri platvormidel ja tehnoloogilistes keskkondades.


	2.
	Uue meediateenuse mõju hindamine (eelnõu § 1 punkt 5)
EML toetab eelnõus kavandatavat uute avalike meediateenuste mõju hindamist  sõltumatu meediaregulaatori poolt (lisatav § 61), kuid rõhutab, et see mehhanism peab olema sisuline, erapooletu ja arvestama tegelikku mõju meediaturule. Ühtlasi leiame, et uue meediateenuse mõju hindamise regulatsioon  peaks tagasiulatuvalt rakenduma kõikidele ERR-i poolt pakutavatele teenustele, mis ei lähtu senises seaduses seatud põhiülesannetest,  sh eriti neile teenustele, mis on kehtestatud nõukogu loal õigusvastaselt.

ERHS-i väljatöötamiskavatsusest nähtus, et Kultuuriministeeriumi eesmärk on uue ERHS-iga kirjeldada avaliku teenusena ühemõtteliselt ERR-i tegelikku tegutsemispraktikat eri meediaplatvormidel. Sellest järeldub, et ERR tegutseb hetkel viisil, mis ei mahu kehtiva seaduse raamidesse – vastasel korral puuduks vajadus praegust tegevust seadusmuudatusega tagantjärele legaliseerida. ERHS-i väljatöötamiskavatsuses nenditi, et ERR-ile usaldatud ülesannete laiendamisele ja ERR-ile uute meediateenuste osutamise ülesande andmisele peab igakordselt eelnema mõju hindamine, mistõttu oleks meie hinnangul igati põhjendatud täiendada ERHS-i rakendussätetega, mis võimaldavad hinnata ka selliste uute meediateenuste mõju, mida ERR on asunud pakkuma enne ERHS § 61  kehtima hakkamist. 

Kindlasti tuleb mõjuhindamist vajava uue meediateenusena käsitleda ERR-i uudisteportaali, mille jätkamist saab õigustada vaid pärast nõuetekohast mõjuhindamist. ERR on portaali kaudu hakanud pakkuma reaalajas ajakirjanduslikku tekstisisu, millel puudub seos ERR-i tele- või raadiosaadetega ja mis on loodud üksnes veebis levitamiseks. Näiteks avaldab ERR oma uudisteportaalis regulaarselt eestikeelseid, venekeelseid ja ingliskeelseid kiiruudiseid, artikleid ja arvamuslugusid. Selline tegevus on olemuselt eraajakirjandusega otseselt konkureeriva uue teenuse osutamine maksumaksja rahaga, mis on juba tänaseks põhjustanud meediaväljal turumoonutusi. 

EML hinnangul on uue meediateenuse mõju hindamise sisulised kriteeriumid (lisatav § 61 lg 2) eelnõus liiga ebamääraselt sõnastatud. 

Euroopa Liidu Komisjoni 27.10.2009 teatis riigiabi eeskirjade kohaldamise kohta avalik-õigusliku ringhäälingu suhtes (edaspidi ringhäälinguteatis) rõhutab, et kaubanduse ja konkurentsi moonutamise vältimiseks tuleb hinnata uue teenuse üldist turumõju, sealhulgas näiteks samalaadsete või asendatavate pakkumiste olemasolu, konkurents toimetamise alal, turu ülesehitus, avalik-õigusliku ringhäälinguorganisatsiooni turupositsioon, konkurentsi tase ja võimalik mõju eraalgatusele. Vastupidisel juhul, st kui avalik-õigusliku ringhäälingu ülesannete laiendamisele ringhäälinguteatise p-s 88 viidatud mõjuanalüüsi ei eelne, on tegemist Euroopa Liidu toimimise lepingu artiklite 107 ja 106 lg 2 rikkumisega.
Eelnõu kohaselt hinnatakse enne uue meediateenuse osutamist selle mõju meediaturule ning selle vastavust käesoleva seaduse §-s 4 sätestatud Rahvusringhäälingu eesmärgile teenida ühiskonna demokraatlikke, sotsiaalseid ja kultuurilisi vajadusi. 
Esiteks tuleks eelnõus kindlasti täpsemini määratleda aspektid, mida arvesse võttes mõju meediaturule hindama hakatakse. Ühest küljest võimaldab see ERR-il enne uue meediateenusega turule tulekut oma tegevuse mõju ise analüüsida, teisalt annab see ka mõju hindama hakkavale järelevalveasutusele selged suunised, mida otsuse tegemisel arvesse võtma peab. 
Teiseks ei saa nõustuda eelnõus toodud sõnastusega, mille kohaselt peab hindama uue meediateenuse vastavust ERR-i eesmärgile teenida ühiskonna demokraatlikke, sotsiaalseid ja kultuurilisi vajadusi, kui ERHS § 4 kohaselt ei ole ERR-i eesmärgid üldse nii laialiulatuvalt sõnastatud. 
Näiteks ei ole ERR-i eesmärk mitte teenida ühiskonna kultuurilisi vajadusi, vaid ERHS  § 4 punkti 1 kohaselt on selleks hoopis kitsamalt määratletud eesmärk luua programme, toota ja vahendada saateid ning korraldada teisi tegevusi, mis ükshaaval või kogumis toetavad eesti keele ja kultuuri arengut ning punkti 8 kohaselt aitavad kaasa Eesti ajaloo ja kultuuri audiovisuaalsele jäädvustamisele. Teisisõnu, kultuuri valdkonnas ei ole ERR-i eesmärk mitte teenida ühiskonna kultuurilisi vajadusi (mille alla võiks soovi korral mahutada igasuguse meelelahutuse), vaid palju kitsamalt - toota eesti keele, kultuuri ja ajaloo arengut toetavat ning säilitavat sisu. 

EML teeb ettepaneku sõnastada § 61 lg 2 ümber nii, et selles oleks täpsustatud kriteeriumid, mille alusel tuleb hinnata uue meediateenuse mõju meediaturule (või alternatiivselt sätestada täpsemad kriteeriumid rakendusaktis) ning kustutada sätte lõpust ära ERR-i eesmärke põhjendamatult laiendav viide „teenida ühiskonna demokraatlikke, sotsiaalseid ja kultuurilisi vajadusi“. 

Nõustume, et ERR-i eesmärke tuleb uue meediateenuse mõju hindamisel kaaluda, kuid ERR-i eesmärgid on ammendavalt loetletud ERHS-i §-s 4, mistõttu piisab selgest viitest antud sättele.  Märgime, et ERR-i eesmärgid on eelnõusse samas sõnastuses kirjutatud korduvalt, seega hõlmab ettepanek muudatuse tegemist kõikides asjakohastes punktides. 

Mis puudutab eelnõule lisatud rakendusakti kavandit (Eesti Rahvusringhäälingu uue meediateenuse mõju hindamise tingimused ja kord), siis EML-i hinnangul on eelnõus sätestatud nõue (rakendusakti kavandi § 3 lg 3), mille kohaselt peab muu meediateenuse osutaja mõju hindamise taotluses muuhulgas tõendama oma kavatsust ja suutlikkust meediateenuse pakkumiseks, esitades selle kohta piisavad andmed ja dokumendid, sealhulgas äriplaani, tehnilised lahendused, potentsiaalsed turuanalüüsid ning muud asjakohased dokumendid, mis kinnitavad taotleja valmisolekut ja ressursse meediateenuse osutamiseks, teisi meediateenuse osutajaid ebaproportsionaalselt koormav.
Eeldame, et eelnõu koostajate eesmärgiks on välistada pahatahtlike taotluste esitamist (kuigi seda eelnõu seletuskirjas ei käsitleta), kuid sellisel juhul tuleb see nii ka sõnastada. 
Välja pakutud sõnastuse puhul peaks oma suutlikkust meediateenust pakkuda tõendama (st esitama äriplaani, tehnilised lahendused, turuanalüüsid jms) kõik taotluse esitanud meediateenuse pakkujad, sõltumata sellest, kas mõju hindajal on kahtlusi ettevõtja tegevuses või mitte.  

EML leiab, et lõige 3 tuleb sõnastada nii, et kavatsust ja suutlikkust pakkuda meediateenust peab taotleja tõendama mõju hindava asutuse põhjendatud nõudmisel. Muudel juhtudel on selline kohustus ebamõistlikult koormav ning pärsib mõju hindamise taotluste esitamist. 

Ühtlasi jääme VTK tagasisides väljendatud seisukohale, et ka ERR-i taotlusel läbi viidud mõjuanalüüsi koostamisel peavad erarahastusel tegutsevate meediaorganisatsioonide esindajad saama turuolukorra määratlemiseks ja korrektseks hindamiseks võimaluse arvamust avaldada. 

Rakendusakti kavandi § 8 lõigete 5-6 kohaselt katab meediateenuse mõju hindamise kulud üldjuhul ERR oma eelarvest, kuid juhul, kui hindamise tulemusel leitakse, et ERR-i uus teenus ei kahjusta meediaturgu, peab kulud kandma menetluse algatanud muu meediateenuse osutajast taotleja. 
EML peab sellist erandit ebaõiglaseks ja konkureerivaid erameediaettevõtteid põhjendamatult koormavaks.  Ei ole vastuvõetav, et eraettevõtja, kes oma õiguste kaitseks taotleb avalik-õigusliku teenuse sõltumatut hindamist, riskib seejuures märkimisväärse kuluga, kui riik avaliku huvi tõttu otsustab ERR-i teenuse lubada. 

EML on seisukohal, et uute meediateenuste mõju hindamise kulud peavad eranditult jääma avalik-õigusliku meedia ja riigi, mitte erameedia kanda. Järelevalve teostamine avaliku meediateenuse üle on osa riigi reguleerivast funktsioonist, mille kulud tuleks niikuinii katta eelarvest. 

Juhul kui seadusandja soovib siiski vältida (erameedia) pahatahtlikke või selgelt põhjendamatuid taotlusi, võiks kompromissina kaaluda näiteks mõistlikus summas riigilõivu kehtestamist taotluse esitamisel  või sätestada, et ainult ilmse pahatahtlikkuse korral võib kulud erandlikult jätta taotleja kanda. 

Praegune eelnõu versioon aga karistab taotlejat ka juhul, kui taotluse ajend on heauskne konkurentsihirm, ning mõjuanalüüsis (mis on kompleksne ja võib-olla kulukas) leitakse lõpuks lihtsalt, et mõju pole “märkimisväärne”. Selline lähenemine pole proportsionaalne ega soosi avatud dialoogi ERR-i uute algatuste üle. Pigem peaks riik soodustama seda, et kõik asjaosalised – nii ERR ise kui ka erameedia – annaksid mõjuhindamisse oma panuse (nt esitades turuandmeid, tuues argumente jne).

EML teeb ettepaneku, et ERHS-i rakendusaktist jäetaks välja erand jätta mõju hindamise kulud muu meediateenuse osutaja kanda olukorras, kus ERR-i uus meediateenus tunnistatakse lubatavaks. 

Kõik mõjuhindamisega seotud kulud peaksid jääma ERR-i kanda (lõppastmes riigi kanda), sest meie hinnangul on need osa uue teenuse turuletoomise kulust. ERR saab uue teenuse loa näol potentsiaalse õiguse turgu mõjutada ja seega on õiglane, et ta katab ka hindamise kulu. 

Selline lahendus kindlustab, et erameedial säilib võimalus oma õigusi ja turu tasakaalu kaitsta ning mõju hindamise protsess täidab oma eesmärki – olla tõhus ja kõigile ligipääsetav järelevalvemehhanism.
	Selgitame. Kultuuriministeerium jätkuvalt ei nõustu EML-i seisukohaga, et ERR-i veebis pakutav meediasisu väljaspool tele- ja raadiosaateid oleks õigustamata tegevus või automaatselt konkurentsimoonutav. Internet on elanikkonna jaoks peamine infoallikas, kus uudised ja päevakajalisus levivad esmalt veebis, ning avalik-õigusliku meedia ülesanne on tagada elanikkonna adekvaatne informeeritus. Seetõttu on põhjendatud, et ERR arendab ja pakub veebipõhist meediasisu, sealhulgas uudisteportaali sisu, mis ei ole pelgalt tele- või raadioprogrammide peegeldus.
Tehnoloogianeutraalsus tähendab, et ERR võib oma avalikku ülesannet täita eri platvormidel, kuid ei anna õigust laiendada tegevust väljaspool seadusega sätestatud põhitegevust. ERR-i ülesanded ja eesmärgid jäävad kehtiva seaduse § 4 lõikes 1 sätestatud raamidesse.
Kultuuriministeerium ei pea vajalikuks korraldada meediateenuste tagantjärele mõju hindamist. Õiguslik analüüs, mis esitati Eesti riigi poolt Euroopa Komisjonile vastuseks Eesti Meediaettevõtete Liidu kaebusele, kinnitab, et ERR ei paku teenuseid väljaspool ERHS-is sätestatud ülesandeid. ERR-i avalik teenus on ERHS-is määratletud laialt ning hõlmab kõiki tegevusi, mis toetavad ühiskonna demokraatlikke, sotsiaalseid ja kultuurilisi vajadusi. Kahtluse alla saaks seada vaid sellised teenused, mis ei täida nimetatud avalikke eesmärke. Seetõttu ei ole põhjendatud enne uue regulatsiooni jõustumist ERR-i poolt pakutavate meediateenuste uuesti hindamine ega nende suhtes tagantjärele mõju hindamise menetluse korraldamine. See ei välista aga tulevikus mõju hindamise vajadust juhul, kui olemasolevat meediateenust arendatakse oluliselt edasi viisil, mis vastab eelnõus sätestatud uue meediateenuse tunnustele. Sellisel juhul võib olemasoleva meediateenuse oluline tehnoloogiline edasiarendus olla käsitatav uue meediateenusena ning kuuluda mõju hindamisele enne selle edasiarenduse kasutuselevõttu.

Kultuuriministeerium nõustub, et eelnõus sätestatud üldised kriteeriumid uue meediateenuse mõju hindamiseks on sõnastatud laiasõnaliselt. Siiski on tegemist teadliku normitehnilise valikuga, kus seadus sätestab põhimõtted ja täpsem ning sisulisem info määratakse rakendusakti tasandil. Plaanis on kehtestada rakendusaktis metoodika, mis võimaldab hinnata uue meediateenuse mõju turule, sealhulgas arvestada samalaadsete või asendatavate pakkumiste olemasolu, konkurentsi toimetamise alal, turu ülesehitust, avalik-õigusliku ringhäälingu turupositsiooni ning mõju eraalgatusele, kooskõlas ringhäälinguteatise ja Euroopa meediavabaduse määruse nõuetega.
Eelnõus toodud viide „teenida ühiskonna demokraatlikke, sotsiaalseid ja kultuurilisi vajadusi“ ei tähenda ERR-i eesmärkide laienemist väljapoole seaduses sätestatud piire, vaid seob need olemasolevate ERHS-i eesmärkidega. ERHS § 4 lõike 1 kohaselt peab ERR looma programme, tootma ja vahendama saateid ning korraldama muid tegevusi, mis toetavad eesti keele ja kultuuri arengut, väärtustavad Eesti ajaloo ja kultuuri audiovisuaalset jäädvustamist ning aitavad kaasa ühiskonna sotsiaalsele sidususele ja demokraatiale. Seega annab sõnastus raamistikku, mille kaudu avalik-õiguslik meedia tegevus toetab Eesti demokraatlikku institutsioonide toimimist, kodanike informeeritust ja kultuurilist jätkusuutlikkust, ilma et see laiendaks ERR-i ülesandeid väljapoole seadusega kehtestatud piire. Teisisõnu on demokraatlike, sotsiaalsete ja kultuuriliste vajaduste teenimine olemasolevate eesmärkide kitsas, kuid adekvaatne tõlgendus.
Kultuuriministeerium märgib, et rakendusakti § 3 lõike 3 eesmärk on suuta esitatud teabe põhjal mh hinnata, kas taotleja on elujõuline ja jätkusuutlik, kas ta on teenuse pakkumisest huvitatud ja selleks ka võimeline ning välistada pahatahtlike või põhjendamatute taotluste esitamine. Tuleb tagada, et mõju hindamise taotluses esitatud andmed ja dokumendid peegeldaksid tegelikku suutlikkust meediateenust osutada. Kavatsust ja suutlikkust pakkuda meediateenust peab tõendama iga taotleja. 
Kõik uue meediateenuse mõju hindamise kulud jäävad üldjuhul ERR-i kanda. See lähenemine on proportsionaalne, sest ERR saab uue teenuse loa näol potentsiaalse õiguse turgu mõjutada ning kulude kandmine on õiglane. Kui erameedia esitab taotluse ja mõju hindamise tulemuseks on, et ERR-i poolt pakkumisele minev teenus on lubatav, ei pea ERR kandma vastavaid kulusid. Selline kord tagab, et taotlejad kaaluvad oma taotlusi hoolikalt ja väldivad pahatahtlikke või põhjendamatuid katseid ERR-i tegevust pidurdada. 
Kultuuriministeerium leiab, et pahatahtlikkuse tõendamine on praktikas keeruline, eriti kui taotleja ei esita piisavaid dokumente ega äriplaani, mis kinnitaks teenuse osutamise kavatsust ja suutlikkust. Pahatahtlikkuse riski tuleb ennetavalt vähendada menetluskorras sätestatud nõuete ja kontrollimehhanismide kaudu, kuid selle täielik kõrvaldamine ei ole praktiliselt võimalik. Seetõttu ei ole otstarbekas seaduses ette näha automaatset riigilõivu kehtestamist taotluse esitamisel. Riigilõiv tekitaks ebaproportsionaalse kulu kõigile taotlejatel. 

Haldusmenetluse seaduse § 11 lõike 2 kohaselt  võib haldusorgan (TTJA) menetlusosalisena kaasata muid isikuid ja organeid, kelle huve haldusakt, haldusleping või toiming võib puudutada. Seega võib mõju hindaja uue meediateenuse mõju hindamise protsessis vajaduse korral kaasata kolmandaid osapooli, sealhulgas sõltumatuid eksperte või teisi asutusi, ning küsida arvamust teistelt meediateenuse osutajatelt. Haldusmenetluse põhimõtte kohaselt tuleb menetlusosalisena kaasata kolmandad isikud, kelle õigusi võib kavandatav haldusakt puudutada. Kaasatakse neid osapooli, kelle kaasamine on mõju hindaja hinnangul põhjendatud. Samuti ei ole põhjendatud sätestada rakendusaktis kordasid ja põhimõtteid, mida reguleerib haldusmenetluse seadus.


	3.
	Riigieelarvest eraldatav toetus (eelnõu § 1 punkt 8)
Eelnõuga tehakse oluline muudatus ERR-i rahastamispõhimõtetes: ühe-aastaste eelarveotsuste asemel kehtestatakse nelja-aastase raamlepingu põhimõttel toimiv rahastuskorraldus. EML-i hinnangul ei ole selline mudel nii teiste avalik-õiguslike asutuste rahastamise loogikaga võrreldes kui ka riigi eelarve planeerimise üldpõhimõtteid silmas pidades vastuvõetav.

Eelnõu paneb raamlepinguga paika 4 aasta summad ja sätestab, et raamlepingu summasid ei vähendata (välja arvatud kitsalt määratletud erandjuhud) ning et uue perioodi tase ei tohi olla madalam eelmisest perioodist. See lukustab eelarvelised valikud perioodiks, mis on pikem kui iga-aastase riigieelarve poliitiline ja majanduslik tegelikkus ning vähendab tavapärase protsessiga võrreldes riigieelarve paindlikkust. Teiste ministeeriumide valitsemisalad ja riigiasutused planeerivad oma tegevust riigieelarveseaduse (edaspidi RES) raamis ja saavad vahendid aastaeelarvega, siduvate mitmeaastaste „mittevähendatavate“ lepetega EML-ile teadaolevalt summasid ei fikseerita. 

Eelnõu seletuskirjas märgitakse küll, et raamleping asendaks „iga-aastase poliitilise otsuse“ loogika, kuid see looks pretsedendi, mida teistel valdkondadel pole – üks asutus saaks püsiva eelarve-eelistuse, samal ajal kui ülejäänud avalik sektor peab kohanema iga-aastaste majandus- ja poliitikamuutustega. 

Ringhäälinguteatise punkti 71 kohaselt ei tohi riikliku hüvitamise summa üldiselt ületada avaliku teenuse ülesande täitmisega seotud puhaskulusid. Kui ERR-i avalike ülesannete täitmise rahastamine ei sõltu mitte ERR-i konkreetsest eelarvest, finants- ja/või arenguplaanist, kus on avalike ülesannete sisu ja maht kindlaks määratud, siis tuleb eraldi lahendada küsimus, kuidas vältida ERR-i kulude ülemäärast hüvitamist. Eelnõus kavandatud üleminekusäte (§ 412) paneb esimese raamlepingu baassummaks 2024. aasta toetuse, millele lisatakse viimane palgatõus ja prognoositud kulumuutused. Kui 2024. aasta baas ei kajasta tegelikku avaliku teenuse mahtu või sisaldas ajutisi tegureid, külmutatakse neljaks aastaks sisuliselt vale alus. 

Eelnõu seletuskirjas on uue rahastusmudeli kasutuselevõttu analüüsitud üksnes EMFA vaatest, st tuues välja 4-aastase raamlepingu positiivse mõju ERR-i sõltumatusele, kuid täielikult on läbi analüüsimata see, kuidas on uus mudel kooskõlas puhaskulude hüvitamise põhimõttega. Seletuskirjast ei nähtu ühtegi viidet teistele Eesti avalik-õiguslikele juriidilistele isikutele, kelle rahastamine sarnase mudeli alusel toimuks, ega ka näiteid lähiriikidest. 

Seega leiame, et välja pakutud 4-aastase raamlepingu mudelit tuleks enne kasutuselevõttu veel põhjalikult analüüsida. 

Teiseks lisatakse eelnõu kohaselt ERHS-i võimalus eraldada ERR-ile riigieelarvest lisatoetusi erakorraliste või spetsiifiliste ülesannete täitmiseks, nagu riigikaitselised tegevused, elutähtsate teenuste osutamine või muud juhtumid, mis on vajalikud avaliku teenuse jätkusuutlikkuse tagamiseks (§ 10 lg 5). Kuigi riigikaitse ja elutähtsa teenuse aspektist on erakorraline toetus mõistetav (nt kriisi ajal täiendava teabeedastuse tagamiseks), on formuleering “muudel juhtudel ” liiga avar. 

Kehtiva ERHS-i kohaselt on ERR-i tuluallikaks muu hulgas sihtotstarbelised projektitoetused (ERHS § 7 lg 5 p 8), ent seadus ei selgita, mida täpselt selle all mõeldakse. 

Ebaselgus selles, milliseid ERR-i ülesandeid rahastatakse iga-aastasest riigieelarvelisest toetusest ja milliseid näiteks sihtotstarbelistest projektitoetustest, on loonud praktikas olukorra, kus ERR on hakanud järjest enam konkureerima erinevatele fondidele ja toetustele, saades lisaraha konkreetsete sisuprojektide jaoks. 

Nagu EML ERHS-i VTK tagasisidestamisel juba välja tõi, siis meile teadaolevalt on sihtotstarbeliste projektitoetuste osakaal ERR-i eelarves viimastel aastatel märkimisväärselt kasvanud.

Erameedial ei ole üldjuhul võimalik sellele rahale kandideerida just seetõttu, et ERR on saavutanud või saavutamas turul dominantset positsiooni ning sihttoetuse andjad seavad sellise positsiooni ka toetuse saamise tingimuseks. Nõnda on erameedia seatud ebavõrdsesse olukorda, sest ta peab konkureerima ERRi sisupakkumistega, mida niigi „piisavalt, kestlikult ja prognoositavalt“ peab finantseerima riik. 

Selleks, et erameedia saaks avalikõigusliku meedia kõrval oma rolli täita ning selleks, et meedia oleks pluralistlik ja võimalikult mitmekesine, peab jälgima era- ja avalikõigusliku meedia tasakaalu turul ning kindlustama, et erameedial säiliks võimalus tulu teenida. Jälgida tuleks sedagi, et avalikõiguslik meediaorganisatsioon ei muutuks domineerivaks.

EML-i hinnangul ei tohiks ERR-il, keda juba põhitegevuse jaoks riigieelarvest rahastatakse, olla õigust kandideerida täiendavatele sihtotstarbelistele projektitoetustele. Nõnda paraneksid erameedia võimalused mitmekesistada oma programmi ühiskondlikult kaalukate saadetega, teistpidi kasvaks ka erameedia juurdepääs lisaressursile. 

Erameedia on väljendanud selles küsimuses valmisolekut sisuliseks koostööks avalikõigusliku meediaga – näiteks on EML välja pakkunud, et kui riik tahab toetada mõnd ühiskondlikult olulist saadet või projekti, võiks erameedia selle toetuse abil sisu toota ning pärast esmaesitust anda ERR-ile üle kasutamiseks ja arhiveerimiseks.

ERR-i rahastusmudeli muutmise üks eesmärke oli suurendada läbipaistvust, kuid sihtotstarbeliste projektitoetustega see eesmärk meie hinnangul ei täitu. Veelgi enam, juhime tähelepanu, et sihtfinantseeritud sisuprojektid võivad seada ohtu ERR-i toimetusliku sõltumatuse. ERR peab teenima avalikkust, mitte üksikute projektitoetuste andjate huve. Seepärast on EML veendunud, et ERR-i igapäevase tegevuse rahastamine peab toimuma üksnes riigieelarvest eraldatava üldtoetuse kaudu, mis katab nii tegevuskulud, palgakulud, investeeringud kui ka vältimatult vajalikud arendused.

EML-i hinnangul ei tohiks ERR-i sihtotstarbeline sisurahastamine (projektitoetused, eriprogrammide toetused jmt) lubatav olla, kuid kui üldse, siis väga kitsalt defineeritud erandjuhtudel. Eelnõus hetkel olev formuleering „või muud juhtumid, mis on vajalikud avaliku teenuse jätkusuutlikkuse tagamiseks“ on liialt avar – see võimaldab igal valdkonnaministril või projektifondil ERR-ile raha suunata, mõjutades nõnda ERR-i sõltumatust ja eelarve läbipaistvust. 

Kui seadusandja otsustab sihtfinantseerimist siiski lubada, peaks ERR-ile selles osas kehtima oluliselt suurem aruandluskohustus ja nende investeeringute arvestamine üldises riigieelarvelises rahastuses. Praegune praktika, kus ERR võib erinevatest allikatest lisaraha saada ja seda oma aastaaruandes lihtsalt muude tulude all näidata, ei vasta läbipaistva rahastamise põhimõttele. 

Rõhutame, et uut ERHS-i koostades on oluline suurendada ERR-i rahastamise läbipaistvust ja aruandlust. Iga sihtotstarbeline eraldis peaks olema avalik, konkreetse eesmärgiga ning pärast projekti lõppu tuleks ERR-il esitada avalik aruanne, kuidas raha kasutati ja millist avalikku väärtust loodi. Ilma selgete piirangute ja aruandluseta õõnestavad sihttoetused ERR-i sõltumatust ja usaldusväärsust, samuti kahjustavad ausat konkurentsi meediasektoris.
	Selgitame. Oluline on rõhutada, et ühegi teise Eesti avalik-õigusliku asutuse suhtes ei kehti need kohustused ja piirangud, mis on kehtestatud Euroopa meediavabaduse määruse artikliga 5 ERR-ile. ERR-i rahastamise erandlik korraldus (nelja-aastane raamleping ja sellele tuginevad lisatoetused) on otseselt seotud tema rolli ja sõltumatuse tagamisega. Selline lahendus on vajalik, et tagada ERR-i sõltumatus poliitilistest ja majanduslikest tsüklitest ning kindlustada avalike ülesannete täitmine prognoositavalt ja stabiilselt. Teised avalik-õiguslikud asutused ei tegele samasuguse ühiskondliku rolliga ega allu samadele sõltumatuse nõuetele, seega ei ole nende rahastamises vaja rakendada ERR-i raamistiku sarnast mehhanismi. Nelja-aastane raamleping ei tähenda, et ERR-i kulud oleksid automaatselt kõrgemad või et riigieelarve paindlikkus kaoks. Pakutud lahendus on teadlik erand, mille eesmärk on täita Euroopa meediavabaduse määrusest tulenevaid nõudeid ning kindlustada avaliku teenuse järjepidevus ja sõltumatus.

Oluline on rõhutada, et raamlepinguga hõlmatud lisatoetused, ei ole sihtotstarbelised projektitoetused ja sihtotstarbeliste projektitoetuste lubatavust eelnõuga piirata ei soovita. ERR-i osalemise piiramiseks riigihangetes ja avalikes taotlusvoorudes puudub alus. Avalik sektor, kes toetuseid annab, peab järgima kõiki kehtivaid õigusnorme, sealhulgas riigihangete seaduses ja haldusmenetluse seaduses sätestatud põhimõtteid, nagu võrdne kohtlemine ja läbipaistvus. ERR peab, järgides kehtivaid seadusi ja oma sõltumatuse põhimõtteid, saama taotleda täiendavaid projektitoetuseid samadel alustel nagu teised huvitatud osapooled. Samal ajal tuleb tagada, et projektitoetuste kasutamine ei ohustaks ERR-i põhitegevuse sõltumatust. Probleemid, millele viidatakse, tulenevad pigem kehtiva seaduse rakenduspraktikast ja ei neid ei ole mõistlik lahendada seaduse muutmisega. 
Nõustume, et eelnõus olev formuleering „või muud juhtumid, mis on vajalikud avaliku teenuse jätkusuutlikkuse tagamiseks“ on avar, kuid see on olnud teadlik valik. Selline sõnastus võimaldab tagada, et ettenägematud olukorrad, mis on vajalikud ERR-i tegevuse jätkusuutlikkuse tagamiseks, saaksid rahastuse ilma iga kord seadust muutmata. See omakorda on oluline, kuna seaduse muutmine on keerukas ja aeganõudev protsess. Juhime tähelepanu ka sellele, et raamlepingu alusel projektitoetuseid ei anta ning kuna raamleping ja selle lisad on avalikud, näeb avalikkus selgelt, milleks raha antakse ja kasutatakse. Iga raamlepingu alusel eraldatud toetus peab olema avalik. Projektitoetuste puhul kehtib sama põhimõte. Iga toetus antakse konkreetse eesmärgiga ning pärast projekti lõppu esitab ERR aruande, kuidas ja milleks toetust kasutati. Üldjuhul on selline aruandlus kohustuslik ka taotlusvoorude aluseks olevate õigusaktide kohaselt. 
Lisaks näeb juba täna kehtiv seadus ette, et ERR arengukavas esitatud arengukavatsusi ning tema tegevust ülesannete täitmisel hindab nõukogu mõju analüüsi alusel. Kuna ERR-i tegevus on avalik ning ka arengukava ja muud dokumendid (sh mõju analüüs) peavad olema avalikud ehk alluma nö avalikkuse kontrollile, aitab sellise mõjude analüüsi tegemine ka ühiskonnal avalik-õigusliku ringhäälinguorganisatsiooniga paremini suhestuda. Seesama avalik dokument peab andma avalikkusele ülevaate ERR-i panusest ühiskonda. Sellist mõjude analüüsi praktikas täna järjepidevalt ei ole tehtud ja nii see tulevikus olla ei tohiks. Kui ERHS näeb ette süsteemse monitoorimise kohustuse, tuleb seda järgida. Seega on ERHS-i tasandil juba täna kehtestatud mehhanism, mille raames saab kontrollida, kas ERR on täitnud avaliku teenuse osutamisest tulenevaid kohustusi või mitte.



	4.
	Nõukogu moodustamine (eelnõu § 1 punktid 11-13)
Eelnõus kavandatakse ERR nõukogu moodustamise põhimõtete muutmist, et suurendada nõukogu poliitilist sõltumatust ja asjatundlikkust. Muudatuste kohaselt säiliks fraktsiooniesindajate põhimõte, kuid ekspertliikmete arvu suurendatakse nii, et see oleks alati vähemalt ühe võrra suurem kui fraktsioonide arv. 

Eelnõu kohaselt ei või nõukogu liikmeks olla ka Eestis registreeritud erakonna juhtorgani liige. Lisaks on ette nähtud, et eksperdid valitakse avaliku konkursi korras Riigikogu kultuurikomisjoni poolt. 

Kuigi üldiselt peab EML kirjeldatud muudatusi tervitatavaks, rõhutame, et üksnes ekspertide arvu suurendamine ning erakonna juhtorganite liikmete nõukogusse kuulumise välistamine ei pruugi veel täielikult kõrvaldada poliitilist mõju ERR nõukogus. Kui ligikaudu pooled liikmed jäävad endiselt poliitilisteks esindajateks ning nõukogusse võivad kuuluda kõikvõimalikud muud erakonnaga seotud isikud, on oht, et teatud otsused saavad ikkagi mõjutatud parteilistest huvidest. See risk on eriti ilmne küsimustes, mis võiksid olla avalikkuse ees tundlikud.

Leiame, et ERHS-is võiks täpsemalt määratleda nõuded Rahvusringhäälingu tegevusvaldkonna tunnustatud asjatundjatele, kellel on ekspertliikmetena õigus nõukogusse kuuluda (näiteks määratledes institutsioonid, kellel on õigus nimetada oma esindaja ERRi nõukokku, või sätestades, et  teatud arv liikmeid peab olema ülikoolidest vms.), samas võiks sõnastust korrigeerides silmas pidada, et nõukogusse saaksid kuuluda ka muude asjassepuutuvate valdkondade eksperdid (nt juhtimiskompetents, sisekontroll vms). 

Sarnast tagasisidet andis ERHS-i VTK-le ka Rahandusministeerium. Kuigi eelnõu koostajad on kooskõlastustabelis märkinud, et tagasiside on arvesse võetud, on eelnõus jätkuvalt hetkel kehtiv sõnastus, mis piirab nõukogusse kuuluvate asjatundjate ringi üksnes Rahvusringhäälingu tegevusvaldkonna tunnustatud ekspertidega.  Nagu nähtub VTK-s välja toodud teiste riikide kogemustest, siis on sarnastes organites ka äriühingute juhtimiskogemusega ning äri- ja majanduseluga kursis olevaid isikuid (nt Läti, Soome).

Teiseks teeme ettepaneku lisada ERHS-i § 15 lõikesse 1 täiendava punkti, mis võimaldaks keelduda võtta nõukogu liikmeks isikut, kelle sobivuses ja/või poliitilises sõltumatuses on muudel asjaoludel põhjust kahelda. 

Täiendavalt juhime tähelepanu, et hetkel ei tohi viidatud ERHS § 15 lg 1 punkti 4 alusel kuuluda ERR-i nõukogusse isik, kes on mistahes lepingulistes suhetes meediateenuse osutajaga, kuid „lepinguliste suhete“ lai definitsioon võimaldab keelduda nõukogusse võtmast ka nt isikut, kellel on sõlmitud leping teenusepakkujaga kodus TV vaatamise eesmärgil. See kindlasti ei saanud olla seadusandja eesmärk, mistõttu teeme ettepaneku muuta ka ERHS-i § 15 lg 1 punkti 4 sõnastustust vastavalt. 

Kuna erakondlik kuuluvus välistab kavandatud § 15 lg 1 punkti 7 kohaselt nõukogu liikmeks saamise üksnes juhul, kui isik on erakonna juhtorgani liige, võiks ka meediateenuse osutajaga lepingulises suhtes oleva isiku osas välistada tema nõukogusse kuuluvuse üksnes siis, kui isik on meediateenuse osutaja juhtorgani liige. Kuna see alus on ERHS § 15 lg 1 punktis 2 juba sätestatud, võiks ERHS § 15 lg 1 punkti 4 seadusest üldse kustutada. 
Kuigi Kultuuriministeerium nõustus ERHS-i VTK tagasisidestamisel EML-iga selles, et ka ERR-i juhtimisotsused peavad olema tehtud läbipaistvalt, kaalutletult ning demokraatliku ühiskonna ja vaba ajakirjanduse toimimisprintsiipe ja eesmärke silmas pidades, ei leia eelnõust kahetsusväärselt ühtegi nõukogu juhtimise korraldamist reguleerivat sätet, olgugi, et EML tegi konkreetse ettepaneku täpsustada ja konkretiseerida ERHS-is ERR-i nõukogu ülesandeid, õigusi ja vastutust.

Kuna eelnõu ühtaegu vähendab nõukogu aruandluskohustust (iga-aastase Riigikogu kultuurikomisjonile esitatava aruande kaotamine, § 13 muudatus) ja suurendab nõukogu strateegilist kaalu (nt rahastusraamlepingu kinnitamine, § 21 lg 1 p 7), on meie hinnangul vältimatu täiendada ERHS-i normidega, mis tagavad nõukogu tegevuse läbipaistvuse ja tegeliku vastutuse. 
	Selgitame. Nõukogu moodustamise põhimõtted, mis olid kavandatud Kultuuriministeeriumi eelnõuga, on alates 21. juulist 2026. aastal kehtivas seaduses sätestatud ning on seetõttu eelnõust välja jäetud.
Eelnõuga on ERR-i nõukogu pädevusi täpsustatud mitmes olulises aspektis, sealhulgas meediateenuste mõju hindamise ning programmide arvu ja muude meediateenuste osutamise otsustamise osas. Muudatused tugevdavad nõukogu strateegilist rolli ning annavad talle selgema vastutuse ERR-i arengusuundade, sisuliste otsuste ja nende otsuste elluviimise eest. Viidatud muudatus ERHS § 13 osas, millega jäetakse välja nõukogu kohustus esitada iga-aastane aruanne Riigikogu kultuurikomisjonile, ei vähenda läbipaistvust ega vastutust. Kohustuse eemaldamise põhjuseks on asjaolu, et praktikas ei ole seda sätet rakendatud ning see ei ole ka sisuliselt asjakohane, kuna Riigikogu kultuurikomisjoni pädevuses ei ole ERR-i nõukogu tegevuse üle järelevalve teostamine.

	5.
	Aruandlus
Lõpetuseks ei saa märkimata jätta, et eelnõuga plaanitakse sisuliselt ja oluliselt laiendada ERR-ile antavate ülesannete ringi (sh uute „meediateenuste“ lubamine tehnoloogianeutraalsuse sildi all) ning kehtestada nelja-aastane rahastusmudel, mis toimib sisuliselt eelarvelise lõdvendusena. Kuid samal ajal ei suurenda eelnõu üldse ERR-i aruandlus- ega läbipaistvuskohustusi. Arvestades, et avalikkus ja meediasektor on korduvalt rõhutanud vajadust tugevdada ERR-i vastutus- ja aruandlusraamistikku, on selline tasakaalustamatus meie hinnangul põhimõtteliselt vastuvõetamatu.

EU kohtupraktika
 kohaselt peavad avalik-õigusliku ringhäälingu tegevuse kontrollimiseks olema ette nähtud tõhusad mehhanismid ning neid mehhanisme tuleb ka tegelikkuses rakendada. Samas otsuses kinnitati, et riigi poolt eraldatud vahendeid saab lugeda EL riigiabi reeglitega kooskõlas olevaks vaid juhul, kui ringhääling on täitnud talle pandud avaliku teenuse kohustused nõutud kvaliteediga. Kui kontrollimehhanismid puuduvad või ei toimi, puudub kindlus, et avaliku teenuse kohustused on tegelikult täidetud ja raha kasutatud eesmärgipäraselt. 

Leiame, et ERR peaks regulaarselt aru andma, kuidas ta oma avalikku ülesannet täidab. Avalik-õigusliku ringhäälingu legitiimsuse aluseks on tema suutlikkus näidata, millist avalikku väärtust ta loob ja kuidas ta ühiskonna ootusi täidab. Väljatöötamiskavatsuse aruteludel toetati mõtet luua süsteem ERR-i avaliku väärtuse mõõtmiseks (sh nt vaatajaskonna rahulolu, programmi mitmekesisuse näitajad, regionaalse katvuse andmed jms) ning kohustus avaldada regulaarselt aruandeid avaliku teenuse osutamise kohta. Meie arvates peaksid need ideed kajastuma ka ERHS-is. EML-i hinnangul ei tohiks uue ERHS-iga mitte mingil juhul vähendada ERR-i aruandlust, vaid peaks vastupidi, suurendama selle ulatust ja detailsust. 
	Selgitame. Nagu eelpool öeldud, ei loo eelnõu muudatus ERR-ile uusi ülesandeid ega eesmärke ega laienda tema mandaati väljapoole seaduses sätestatud raame. Tehnoloogianeutraalsuse põhimõte võimaldab ERR-il täita juba olemasolevaid avalikke kohustusi muutuvas meediakeskkonnas ja uutes levivormides, ilma et see tähendaks ülesannete laiendamist. 

Vastupidiselt väidetule, et eelnõu ei suurenda üldse ERR-i aruandlus- ega läbipaistvuskohustusi, luuakse eelnõuga uus mõjude hindamise süsteem, mis tugevdab ERR-i tegevuse strateegilist hindamist ja läbipaistvust, sh avaliku teenuse kvaliteedi ja ühiskondliku mõju aspektist. ERR peab jätkuvalt regulaarselt aru andma oma tegevusest, sealhulgas arengukava ja majandusaasta aruande kaudu, mis on avalikud ja kõigile kättesaadavad. Avalik on ka eelnõuga kavandatav raamleping (ja selle lisad), millega määratakse ERR-i toetus nelja-aastaseks perioodiks.

Lisaks tuleb rõhku panna ERR-i teadlikkuse tõstmisele, et tema dokumendid oleksid sisukamad, kvaliteetsemad ja paremini hinnatavad. Avaliku teenuse kvaliteedi ja läbipaistvuse tagamine ei eelda ilmtingimata seaduses täiendava aruandluskohustuse kehtestamist, vaid olemasolevate mehhanismide tõhusamat rakendamist ning dokumentide sisulist täiustamist.

Eelnõu ei vähenda aruandlust ega läbipaistvust. Vastupidi, lisatakse, täpsustatakse ja ajakohastatakse mehhanisme, mis võimaldavad hinnata ERR-i tegevuse vastavust seaduses sätestatud eesmärkidele ja avaliku teenuse kvaliteedinõuetele.



	Eesti Rahvusringhääling

	1. 
	ERRile on oluline ERRi tegevust reguleeriva seaduse kaaasajastamine. Eelnõus on kaetud teemad, mida Kultuuriministeerium esitas 2024. aastal koostatud Eesti Rahvusringhäälingu seaduse muutmise seaduse väljatöötamiskavatsuses (ERHS VTK) ja mida ERR ka toetas.

ERR peab oluliseks, et eelnõuga on sõnaselgelt väljendatud ERRi tegutsemine erinevatel meediaplatvormidel ja erinevate meediateenuste osutamine raadio- ja teleteenuse kõrval. ERR avaliku ülesande määratlus on ka kehtivas seaduses olnud kõikehõlmav, kuid teadaolevalt on tänane regulatsioon andnud võimaluse mitmetimõistetavuseks ja toonud kaasa Euroopa Komisjonini jõudnud tarbetu ja kurnava vaidluse. Seaduse muutmine on kindlasti oluliseks faktoriks vaidluse lahendamisel. On äärmiselt oluline, et ERRi ülesanne on määratletud nii, et see vastaks auditooriumi ootustele, oleks avaliku huvi seisukohast laiapõhjaline ja jõuaks avalikkuseni tehnilistel platvormidel, kuhu on liikunud auditoorium. Kuigi teiste meediateenuste mõiste alla loetakse meediateenuste seaduse ja EMFA kohaselt ka meediateenuse osutaja veebiteenused, pooldaksime seaduses selle sõnaselgemat väljatoomist või meediateenuste mõiste avamist.
	Mittearvestatud. Kultuuriministeerium on seisukohal, et MeeTS-is ja Euroopa meediavabaduse määruses sätestatud meediateenuse mõiste hõlmab ka veebiteenuseid, mistõttu nende eraldi nimetamine eelnõus ei ole otstarbekas. ERHS § 2 lõike 2 kohaselt tuleb seaduses reguleerimata küsimustes rakendada meediateenuste seaduses meediateenuse osutaja ning teistes õigusaktides Rahvusringhäälingu tegevuse kohta sätestatut. See tähendab, et ERHS lähtub meediateenuse ja meediateenuse osutaja mõistest MeeTS-is ning MeeTS omakorda Euroopa meediavabaduse määrusest.

Sõnaselge veebiteenuste nimetamine võib tekitada õiguslikku ebakindlust või piiranguid tulevaste platvormide suhtes, mis praegu veel teada ei ole. Liigne seaduse täpsustamine võib piirata ERR-i paindlikkust auditooriumi ootustele vastata ning vajada täiendavaid seadusemuudatusi uute tehnoloogiate või platvormide ilmnemisel.



	2.
	ERR toetab mehhanismi loomist avalike teenuste hindamiseks, mis esmakordselt arvestab juba 2009. aastal vastuvõetud Euroopa Komisjoni teatises riigiabi eeskirjade kohaldamise kohta avalik-õigusliku ringhäälingu suhtes 2009/C 257/01 (nn Ringhäälinguteatis) toodud soovitusi liikmesriikidele. Uute avalike teenuste hindamine annab kindluse ERRile, et osutatavad teenused vastavad ühiskonna demokraatlikele, kultuurilistele ja sotsiaalsetele vajadustele ja välistavad konkurentsimoonutused meediasektoris.
	Teadmiseks võetud.

	3.
	2024. aasta 7. mail jõustunud Euroopa meediavabaduse määruse (EMFA) artikkel 5 sätestab kohustuse liikmesriikidele tagada, et avalik-õiguslike meediateenuse osutajate rahastamismenetlused põhinevad eelnevalt kehtestatud läbipaistvatel ja objektiivsetel kriteeriumidel ning et avalik-õiguslikel meediateenuse osutajatel on piisavad, kestlikud ja prognoositavad rahalised vahendid, mis vastavad nende avaliku teenuse osutamise ülesandele ja võimele selle raames areneda. Määruse põhjenduspunkt 31 rõhutab, et on vaja tagada, et avalik-õiguslikud meediateenuse osutajad saaksid kasu läbipaistvatest ja objektiivsetest rahastamismenetlustest, mis tagavad piisavad ja stabiilsed rahalised vahendid nende avaliku teenuse osutamiseks, võimaldavad planeerimise prognoositavust ja lubavad neil avaliku teenuse osutamise raames areneda. Eelistatavalt tuleks sellise rahastuse üle otsustada ja see eraldada mitmeaastases arvestuses kooskõlas avalik-õiguslike meediateenuse osutajate avaliku teenuse osutamisega, et vältida igaaastaste eelarveläbirääkimiste lubamatu mõju riski. 

ERR jääb jätkuvalt eelistama Kultuuriministeeriumi koostatud ERHS VTKs väljapakutud finantseerimismudelit, mille kohaselt oleks riigieelarve toetuse aluseks valem, mis vastab teatud protsendile üle-eelneva kalendriaasta laekunud aktsiisimaksudest ja füüsilise isiku tulumaksust. Nimetatud rahastamismudel tagaks täielikult vastavuse Euroopa meediavabaduse määrusega ja välistaks täitevvõimu sekkumise ning poliitilised mõjutused riigieearvest eraldatava toetuse kujundamisel.
Ehkki eelnõu seletuskirjas on läbivalt märgitud, et eelnõus pakutud finantseerimisskeem tagab ERRi rahastamise sõltumatuse, ei saa sellega täielikult nõustuda. Mööname, et võrreldes kehtivas seaduses oleva mehhanismiga, mille kohaselt määratakse ERRile riigieelarveline toetus iga-aastaselt, on eelnõus pakutu näol siiski liigutud rahastamise aluse stabiilsuse poole. Paraku aga võimaldab eelnõu sõnastus siiski ebastabiilsust ja prognoosimatust ka pakutud neljaaastase perioodi vältel. 

Eelnõus sätestatud seaduse § 10 lõige 6 jätab võimaluse vähendada järgmiseks nelja-aastaseks perioodiks ettenähtud summat, kui see on tingitud märkimisväärsest majanduslangusest, riigikaitselistest vajadustest või muudest erakorralistest asjaoludest. Antud lahtine loetelu jätab võimaluse väga laiaks tõlgendamiseks ja summa vähendamiseks. Riigieelarve seaduse § 331 lõike 2 kohaselt muudetakse eelmise perioodi eelarvestrateegias esitatud teavet eelseisvate aastate kohta uue eelarvestrateegia kinnitamisel vaid juhul, kui on muutunud tulemusvaldkonna üldeesmärk, Vabariigi Valitsuse tegevusprogramm, riigi eelarvepoliitilised põhisuunad, makromajandusprognoos, rahandusprognoos või asjaomane õigusakt. 

Rahandusministeeriumi veebilehel kirjeldatakse rahandusprognoos sisu järgnevalt: Maksutulude prognoos põhineb makroprognoosil, mis lähtub globaalsest majandusolukorrast, Eesti väliskaubanduspartnerite väljavaadetest, meie majanduse arengufaasist ning planeeritud maksumuudatustest. Prognoositakse kõiki tähtsamaid makronäitajaid, nagu sisemajanduse kogutoodang, inflatsioon, tööpuudus ja hõive, tarbimine ja investeeringud jne. Majandusprognoosi kasutavad valitsus ja riigikogu eelarvepoliitiliste otsuste tegemisel ning ettevõtjad oma strateegiliste plaanide koostamisel. Prognoosi seletuskiri annab ka laiemale avalikkusele ülevaate viimasest majandusarengust ning väljavaatest järgnevaks neljaks aastaks.

Eelnõu seletuskirjas võiks täpsemalt lahti kirjutada, kuidas kujunevad kavandatavad toetuse summad nelja aastaseks perioodiks iga aasta kohta eraldi ning milliseid näitajaid võetakse arvesse makromajandus ja rahandusprognoosist toetussummade kujunemisel. Selgusetuks jääb, kas summade kujunemisel arvestatakse nelja aasta inflatsiooni prognoosiga, mis tagaks ERRi toimekindluse ja jätkusuutlikkuse teenuste osutamisel. 

Eelnõus sätestatud seaduse § 10 lõikes 5 on märgitud, et ERRile võib lisaks iga-aastasele riigieelarvelisele toetusele eraldada sihtotstarbelisi eraldisi riigikaitseliste ülesannete täitmiseks, elutähtsate teenuste osutamiseks ja muudel juhtudel, kui see on vajalik ERRile seadusega pandud ülesannete jätkusuutlikuks täitmiseks. Selline loetelu on positiivne, arvestades, et pakutud regulatsioon ei paku täielikku kindlust nelja-aastase perioodi jooksul määratud toetuse summa suuruse kujunemise osas. Teisalt aga ei anna see ka kindlust, et näiteks valdkondlikel palgaläbirääkimistel (antud juhul kultuuritöötajad) saavutatud töötasu tõusuks eraldatavad vahendid jõuavad ka ERRi toetuse hulka. Seletuskirjas küll on toodud, et sihtotstarbeliste toetuste abil saab katta vajalikke personaliressursse, kuid nagu eelpool märgitud jääb pakutud regulatsiooni valguses ERR riigieearvest eraldatavate toetuste saamisel siiski täielikult sõltuma täitevvõimu igakordsetest otsustest. Nimetatud lisavahendite eraldamise peaks eraldi seaduse tekstis välja tooma.

Seega ei saa ERR nõustuda seletuskirjas läbivalt rõhutatuga, et väljapakutud rahastamisskeem on täielikult vastavuses EMFA artikliga 5 liikmeriigile pandud kohustusega luua avalik-õiguslikule meediateenuse osutajale kestlikud, piisavad ja prognoositavad rahastamise alused, mis tagaks nende sõltumatuse. Teeme ettepaneku väljapakutud nelja-aastases rahastamisskeemis toetussumma kujunemise alused veelkord läbi vaadata ja sätestada need kujul, mis vähendaks poliitilise otsusega sekkumise võimalust perioodi kestel ja seeläbi prognoosimatust ning sõltumatust. 

Eelnõu punktis 26 toodud rakendusättega kirjeldatakse esimese raamlepingu sõlmimise mehhanism. Rakendussätte kohaselt sõlmitakse esimene raamleping hiljemalt 2026. aasta 30. septembriks ja see kehtib 1.01.2028. - 21.12.2031. Seletuskirjas on raamlepingu algusaastat põhjendatud sellega, et selline ajastus võimaldab raamlepingu kehtivuse loogilist sidumist Riigikogu valimistsükliga ning loob ajapuhvri toetuse suuruse prognoosimiseks ja kavandamiseks. ERR ei toeta esimese raamlepingu algusaasta edasilükkamist aasta võrra võrreldes seaduse jõustumisega. 
Vastavalt riigieelarve seaduse §le 341 kinnitatakse riigieelarvestrateegia arvestusega, et riigieelarve eelnõu esitatakse Riigikogule hiljemalt kolm kuud enne järgmise eelarveaasta algust st hiljemalt 1. oktoobriks. Riigieelarvestateegia koostamine toimub seega ajal, mil muudatused ERHSis juba on jõustunud (1. juuni 2026). Seega on võimalik planeerida järgmine nelja-aastane tsükkel juba algusega aastal 2027. Ei ole põhjendatud, et seaduse jõustumise järel peaks ERRi tegevuse kavandamine sarnaselt tänasele ebastabiilsele rahalisele seisule olema pärsitud veel ühe aasta. Juhul, kui pakutud nelja-aastane rahastamisskeem rakenduks, oleks ERRil juba võimalus oma tegevust planeerida pikemas ajavahemikus kui seda on eelarveaasta.
	Osaliselt arvestatud. Eelnõust on Rahandusministeeriumi 24.09.2026 ettepanekul välja jäetud senine viide makromajandus- ja rahandusprognoosidele ning nende üksikutele komponentidele toetuse baassumma määramisel. Rõhutame, et muudatus ei mõjuta siiski rahastamistaseme kujunemise sisulisi aluseid. Riigieelarve ja riigi eelarvestrateegia koostamisel lähtutakse riigi rahandusprognoosist tulenevatest fiskaalpoliitilistest võimalustest. Riigi majandus- ja rahandusprognoos hõlmab seejuures peamisi majandusnäitajaid, sealhulgas sisemajanduse kogutoodangu kasvu, inflatsiooni, tööturu arenguid, tarbimist ja investeeringuid, ning seda kasutatakse eelarvepoliitiliste otsuste tegemisel. Seetõttu võetakse raamlepingu esimeseks perioodiks rahastamistaseme määramisel arvesse ka majanduskeskkonnast tulenevaid arenguid ja riigi eelarvevõimalusi, ilma et eriseaduses oleks vaja loetleda konkreetseid prognoosi komponente. Teisisõnu, kuigi eelnõu ei seo raamlepingu rahastamistaset enam otseselt konkreetsete majandusnäitajatega, sisaldavad riigi makro- ja rahandusprognoosid muu hulgas ka inflatsiooninäitajaid, mis mõjutavad riigi eelarveliste võimaluste kujunemist. Kuna riigieelarve ja riigi eelarvestrateegia koostamisel lähtutakse nendest prognoosidest, kajastuvad vastavad majandusarengud ka raamlepingu alusel kavandatava rahastamistaseme määramisel.
Kultuuriministeerium tunnistab, et VTK-s pakutud lahendus, ei leidnud Rahandusministeeriumi heakskiitu ning kuna 2024. aasta 7. mail jõustunud Euroopa meediavabaduse määruse nõuded on täitmiseks kohustuslikud, tuli leida uus lahendus. Leiame, et uus lahendus tagab samuti ERR-i rahastamise sõltumatuse, stabiilsuse ja prognoositavuse, minimeerides samal ajal täitevvõimu sekkumise ja poliitilise mõjutamise riski. Seda, kas väljapakutud rahastamisskeem on täielikult vastavuses EMFA artikliga 5 hindab komisjon hiljemalt 8. augustiks 2028 ja pärast seda iga nelja aasta järel.  
Nõustume, et eelnõus olev sõnastus „või muud juhtumid, mis on vajalikud avaliku teenuse jätkusuutlikkuse tagamiseks“ on avar, kuid see on teadlik valik. Selline lähenemine võimaldab tagada rahastuse ka ettenägematute olukordade korral, mis on vajalikud ERR-i tegevuse jätkusuutlikkuse tagamiseks, ilma et iga kord peaks seadust muutma. See on oluline, kuna seaduse muutmine on keerukas ja aeganõudev protsess. 
Leiame, et eelnõu võimaldab tagada raamlepingu alusel ERR-i tegevuse jätkusuutlikkuse sihtotstarbeliste toetuste näol, sealhulgas vajadusel personali palkade katmiseks lisatoetuse eraldamise. Kuigi eelnõu ei taga automaatselt, et selline rahastus igal juhul eraldatakse, loob see seaduslikul alusel vajaliku võimaluse toetuse suurendamiseks ilma igakordse seadusemuudatuseta. Samal ajal säilib baasrahastuse stabiilsus: nelja-aastase perioodi jooksul ei ole lubatud baasrahastust vähendada, välja arvatud juhul, kui see on tingitud märkimisväärsest majanduslangusest, riigikaitselistest vajadustest või muudest erakorralistest asjaoludest. Selline lähenemine tagab avaliku teenuse jätkusuutlikkuse ning paindlikkuse ootamatute olukordade lahendamiseks, samal ajal kaitstes ERR-i põhitegevuse rahastust. 
Nõustume, et seletuskirjas toodud selgitus, kus on raamlepingu algusaastat põhjendatud sellega, et selline ajastus võimaldab raamlepingu kehtivuse loogilist sidumist Riigikogu valimistsükliga, ei ole otstarbekas, mistõttu oleme muutnud selgituse fookust, kuid jätame sätte sisu muutmata. Perioodi valikul on lähtutud praktilisest vajadusest tagada piisav ajavaru muudatuste rakendamiseks ja rahastusmudeli ettevalmistamiseks. Kui seadus jõustub 2027. aasta algusest, jääb üle poole aasta raamlepingu tehniliseks üleminekuperioodiks, mille jooksul on võimalik koostada raamlepingu projekt, kavandada rahastus ning vajaduse korral viia läbi Euroopa Komisjoniga riigiabi loa taotlemise menetlus. Ajastuse valik on seega põhjendatud nii õigusliku, eelarvelise kui ka praktilise ettevalmistuse vajadusega. 


� Vt nt Üldkohtu 26. juuni 2008. aasta otsus kohtuasjas SIC vs. komisjon, T-442/03, ECLI:EU:T:2008:228.

